«Ma arvan, et sotsid seisavad kõige paremini nende väärtuste eest, mis on ka mulle olulised ja mida olen ka hoidnud presidendikampaania ajal: julgeolek, kindlus, lugupidamine, väärikus, üksteise kuulamine, mitte sildistamine,» põhjendas Kaljurand sotsiaaldemokraatide ridadesse astumist.

Kaljurand loodab julgustada ka teisi inimesi erakondadega liituma. «Tunnen, et Eesti ühiskonnas on käes selline aeg, kus erinevate valdkondade eksperdid tahavad olla kuuldaval ja panustada. Tahan, et rohkem naisi tuleks poliitikasse ja et inimesed usuksid, et poliitika ei ole räpane mäng. Poliitika on tõsine töö, mis on suunatud Eesti riigi ja rahva heaolu suurendamisele,» rääkis Kaljurand.